《罗浮山》
明代·佘祖颐

缥缈层峦万仞雄，玄都日月擘鸿濛。石楼秀色晴临海，铁柱岚光翠泼空。

采药僧归红树里，吹笙人在碧云中。凭虚欲挟飞鸾去，仙女峰头御彩虹。

作者简介：佘祖颐，字于正，号葆惺。顺德人。光裕子。明神宗万历十三年（一五八五）举人。任河南兰阳教谕，摄西华知县。升翰林孔目。清康熙《顺德县志》卷七有传。